Baby Lasagna

**Marko Purišić** (født 1995), kjent under artistnavnet **Baby Lasagna**, er en kroatisk sanger, låtskriver og musikkprodusent. Han representerte Kroatia i Eurovision Song Contest 2024 med sangen «Rim Tim Tagi Dim», der han endte på andreplass sammenlagt med 547 poeng. Sangen vant seeravstemningen og ble nummer tre i juryavstemningen. Dette var Kroatias beste resultat i konkurransen siden debuten som uavhengig land i 1993.

## Bakgrunn
Marko Purišić ble født 5. juli 1995 i Rijeka i Kroatia og vokste opp i Umag. Han har en yngre bror som heter Martin, som også er musiker og opptrådte som medlem av gruppen Mono Inc. frem til juni 2024.

Purišić kommer fra en familie der moren og flere andre familiemedlemmer jobber som lærere. Artisten har uttalt at han mest sannsynlig også ville blitt lærer hvis han ikke hadde bestemt seg for å satse på en musikalsk karriere i stedet. Han jobbet imidlertid som assistent ved en barneskole i ett år, før startet å studere PR ved VERN-universitetet i Zagreb. Purišić hadde tidligere studert turisme i Buje og lydteknikk i Ljubljana. Han studerte også multimedia ved Universitetet Nord i Varaždin.

## Karriere
Fra 2011 til 2016, og fra 2018 til 2022, var Purišić gitarist i Manntra, et kroatisk rockeband. Bandet deltok i det kroatiske Eurovision-uttaket *Dora 2019*, og endte på fjerdeplass med låten «In the Shadows». Etter hvert gikk han over til å satse på en solokarriere i 2023. Den 21. oktober 2023 ga Purišić ut debutsingelen «IG Boy» under pseudonymet Baby Lasagna gjennom Molly Studios. To måneder senere kom oppfølgersingelen «Don't Hate Yourself, But Don't Love Yourself Too Much».

Purišić var blant deltakerne i *Dora 2024*, det kroatiske uttaket til Eurovision Song Contest 2024, med sangen «Rim Tim Tagi Dim». Der tok han seg videre fra semifinalen 23. februar 2024 og vant til slutt finalen 25. februar. Sangen debuterte på nummer 24 på hitlisten HR Top 40, Purišićs første listeplassering i Kroatia. Etter seieren i *Dora* gikk den til topps på listen og nådde senere en andreplass på *[[Billboard|Billboards]]* Croatia Songs. 

Den 23. mars var Purišić programleder for musikkprisutdelingen Porin Awards. I april avslørte Purišić at Kroatisk radio og televisjon (HRT) var i gang med å lage en TV-dokumentar om hans liv og reise til Eurovision, som skulle sendes før hans semifinaleopptreden 7. mai.  Han avanserte fra semifinalen og vant telefonavstemningen under finalen lørdag 11. mai. Han ble nummer tre hos juryene og endte sammenlagt på en andreplass, bak sveitsiske Nemo og sangen «The Code».

Den 15. mai solgte Purišić ut tre konserter på ŠRC Šalata, planlagt til 12.–14. september, i løpet av få minutter. Han opptrådte også på Sea Star Festival i hjembyen Umag 25. mai.

## Andre prosjekter
I 2022 var Purišić en viktig bidragsyter gjennom å skrive flere sanger på det tolvte studioalbumet til Mono Inc., *Ravenblack* . Dette bidro til albumets suksess da det nådde førsteplassen i Tyskland, bandets høyeste plassering hittil.  Flere av sangene Purišić skrev, ble gitt ut som singler, blant andre «Princess of the Night», «Empire», «Heartbeat of the Dead», «Lieb mich» og «At the End of the Rainbow».

## Musikkstil

Purišić kom på artistnavnet sitt i et eureka-øyeblikk under en handletur i Novigrad. Hans scenestil beskrives av N1 Hrvatskas Bruno Šlat som «noen ganger goth, og noen ganger en emo- nytolkning av Mattels berømte Ken-dukke».

Purišić nevner Rammstein, Twenty One Pilots, Electric Callboy og Tonči & Madre Badessa som sine musikalske forbilder. Musikken hans er blitt beskrevet som en blanding av pop-punk, techno, metal og house. Purišićs musikalske stil er en selvbiografisk historiefortelling, og tar for seg hans personlige erfaringer, samtidig som den tar opp bredere samfunnsspørsmål, spesielt de som påvirker hjemlandet hans. Blant de klareste eksemplene på dette er «Rim Tim Tagi Dim», som skildrer en ung gutts reise fra Kroatia på jakt etter en lysere fremtid i et annet land.

## Personlig liv
Purišić er katolikk. I et intervju med *Bitno.net* nevnte han Padre Pio og apostelen Paulus som sine åndelige forbilder. Han er forlovet med Elizabeta Ružić, som oppmuntret ham til å starte en solokarriere.

## Diskografi

### Studioalbum

## Referanser


## Eksterne lenker
*